钦定古今图书集成/明伦汇编/官常典/第103卷 > 《齐竟陵文宣王行状》前人
## 钦定古今图书集成/明伦汇编/官常典/第103卷 > 《齐竟陵文宣王行状》前人

“公道亚生知，照临几庶，孝始人伦，忠为令德，公实体
之，非毁誉所至。”天才博赡，学综该明，至若曲台之《礼》，
九师之《易》，乐分龙、赵，诗析齐、韩，陈农所未究，河间所
未辑，有一于此，罔不兼综者欤。昔沛献访对于云台，
东平齐声于扬史，淮南取贵于食时，陈思见称于《七
步》，方斯蔑如也。初，沈攸之跋扈上流，称乱陕服，宋镇
“西晋熙王、南中郎邵陵王并镇盆口。世祖毗赞两藩，
而任总西伐。公时从在军，镇西府版宁朔将军军主，
南中郎版补行参军署法曹。于时景烛云火，风驰羽
檄，谋出股肱，任切书记。迁左军邵陵王主簿记室参
军。既允焚林之求，实兼仪刑之寄，刀笔不足宣功，风
体所以弘益。”除邵陵王友，又为安南邵陵王长史。东
夏形胜，关河重复，选众而举，敦悦斯在。除使持节都
督会稽南阳临海永嘉新安五郡诸军事辅国将军
会稽太守。太祖受命，广树藩屏，公以高昭武穆，惟戚
惟贤，封闻喜县开国公，食邑千户。又以奏课连最，进
号冠军将军。越人之巫，睹正风而化俗；篁竹之酋，感
义让而失险。邪叟忘其西晐，龙丘狭其东皋。会武穆
皇后崩，公星言奔波，泣血千里，水浆不入于口者，至
自禹穴。逮衣裳外除，心哀内疚，礼屈于厌降，事迫于
权夺，而茹戚肌肤，沉痛创距。故知钟鼓非乐云之本，
缞麤非隆杀之要。改授征虏将军丹阳尹。良家入徙，
戚里内属，政非一轨，俗备五方。公内树宽明，外施简
惠，神“皋载穆，毂下以清。”武帝嗣位，进封竟陵郡王，食
邑加千户。复授使持节、都督南徐兖二州诸军事、镇
北将军、南徐州刺史，迁使持节、侍中、都督南兖徐北
兖青冀五州诸军事、征北将军、南兖州刺史。兖徐接
壤，素渐河润，未及下车，仁声先洽。玉关靖柝，北门寝
扃。朝旨以董司岳牧，敷兴邦教，方任虽重，“比此为轻。
征护军将军兼司徒，侍中如故。又授车骑将军兼司徒，侍中如故。即授司徒，侍中又如故。上穆三能，下敷
五典，辟元闱以阐化，寝鸣钟以体国。翼亮孝治，缉熙
中教。夺金耻讼，蹊田自嘿。不雕其朴，用晦其明，声化
之有伦，繄公是赖。庠序肇兴，仪刑国胄，师氏之选，允
归人范。”以本官领国子祭“酒，固辞不拜。八座初启，以
公补尚书令，式是敷奏，百揆时序。夫国家之道，互为
公私，君亲之义，逓为隐犯公二极一致，爱敬同归，亮
诚尽规，谋猷弘远矣。”又授使持节都督扬州诸军事
扬州刺史，本官悉如故旧。惟淮海，今则神牧，编户殷
阜，氓俗滋繁，不言之化，若门到户说矣。顷之，解尚书
令，改授中“书监，馀悉如故。献纳枢机，丝纶允缉，武皇
晏驾，寄深负图。公仰惟国典，俛遵遗托，拊擗天伦，踊
绝于地，居处之节，复如居武穆之忧。圣主嗣兴，地居
旦奭，有诏策授太傅，领司徒，馀悉如故。坐而论道，动
以观德，地尊礼绝，亲贤莫二。”又诏加公“入朝不趋，赞
拜不名，剑履上殿，萧傅之贤，曹马之亲，兼之者公也。”
复以申威重道，增崇德统，进督南徐州诸军事，馀悉
如故。并表疏累上，身没让存。天不慭遗，梁岳颓峻，某
年某月日薨，春秋三十有五。诏给温明秘器，敛以衮
章，备九命之礼。遣大鸿胪监护丧事，朝夕祭奠，大官
供给，礼也。故以恸极津门，感充长乐，岂待舂人不相
倾壥罢肆而已哉！乃下诏曰：“褒崇庸德，前王之令典；
追远尊戚，沿情之所隆。故使持节、都督扬州诸军事、
中书监、太傅、领司徒、扬州刺史、竟陵王新除进督南
徐州，体睿履正，神监渊邈，道冠民宗，具瞻惟允。肇自
弱龄，孝友光备，爰及赞契，协升景业，燮和台曜，五教
克宣；敷奏朝端，百揆惟穆。寄重先顾，任均负图。谅以
齐徽二南，同规往哲。方凭保佑，永翼雍熙。天不慭遗，
奄见薨落，哀慕抽割，震动于厥心。今先远戒期，龟谋
袭吉，茂崇嘉制，式弘风猷。可追崇假黄钺、侍中、都督
中外诸军事、太宰、领大将军、扬州牧，绿綟绶，具九锡
服命之礼，使持节、中书监、王如故。给九旒銮辂、黄屋
左纛、辒凉车，前后部羽葆鼓吹，挽歌二部，虎贲班剑
百人，葬礼一依晋安平献王孚故事。”公道识虚远，表
里融通，渊然万顷，直上千仞，仆妾不睹其喜愠，近侍
莫见其倾弛。他人之善，若己有之，民之不臧，公实贻
耻。诱接恂恂，降以颜色。方于事上，好下规己，而廉于
殖财，施人不倦。帝子储季，令行禁止，国网天宪，寘诸
掌握。未尝鞠人于轻刑，锢人于重议。人有不及，内恕
诸己，非意相干，每为理屈。任天下之重，体生民之俊，
华，衮与缊，同归，山藻与蓬茨俱逸。良田广宅，符仲
长之言；邙山洛水，协应叟之志。丘园东国，锱铢轩冕，
乃依林构宇，傍岩拓架，清猿与壶人争旦，缇幕与素
濑交辉。置之虚室，人埜何辨？高人何点，蹑𫏋于锺阿？
征士刘虬，献书于衡岳，赠以古人之服，弘以度外之
礼，屈以好士之风，申其趋王之意。乃知大春屈己于
五王，君大降节于宪后，致之有由也。其卉木之奇，泉
石之美，公所制《山居四时序》，言之已详。文皇帝养德
东朝，同符作者，爰造九言，实该百行。遵衿褵于未萌，
申炯戒于兹日，非直旦暮千载，故乃万世一时也。命
工注解，卫将军王俭缀而序之。山宇初构，超然独往，
顾而言曰：“死者可归，谁与入室？”尚想前良，俾若神对。
乃命画工，图之轩牖。既而缅属英贤，傍思才淑，匹妇
之操，亦有取焉。有客游梁朝者，从容而进曰：“未见好
德，愚窃惑焉。”即命刊削，投杖不暇。公以为出言自口，
骥𫘧不追，听受一谬，差以千里。所造箴铭，积成卷轴，
门阶户席，寓物垂训。先是震于外寝，匠者以为不祥，
将加治葺。公曰：“此天谴也。无所改修，以记吾过。”且令
戒愳不怠，从谏如顺流，虚己若不足。至于言穷药石，
若味滋旨，信必由中，貌无外悦，贵而好礼，怡寄典坟，
虽牵以物役，孜孜无怠。乃撰《四部要略》，净住子并勒
成一家，悬诸日月，弘洙泗之风，阐迦维之化。大渐弥
留，话言盈耳，黜殡之请，至诚恳恻，岂古人所谓立言
于世，没而不朽者欤。易名之典，请遵前烈。谨状。